መኢአድና ባልደራስ ቅንጅት ፈጠሩ
በኢትዮጵያ ዴሞክራሲዊ ሥርዓት ለመመሥረት እንዲቻል የፖለቲካ ድርጅቶች መቀናጀት አስፈላጊ መሆኑ ግልጽ ነው ያሉት የመላው ኢትዮጵያ አንድነት ድርጅት (መኢአድ) እና ባልደራስ ለእውነተኛ ዴሞክራሲ (ባልደራስ)፣ ‹‹መኢአድ ባልደራስ›› የተሰኘ ቅንጅት ፈጠሩ፡፡ ሁለቱ ፓርቲዎች ቅንጅት መፍጠራታቸውን ያስታወቁት ዓርብ የካቲት 27 ቀን 2012 ዓ.ም. በፓርቲዎቹ ሊቃነ መናብርት፣ ማለትም በመኢአዱ አቶ ማሙሸት አማረና በባልደራሱ አቶ እስክንድር ነጋ አማካይነት በመኢአድ ዋና ጽሕፈት ቤት በተከናወነ የፊርማ ሥነ ሥርዓት ወቅት ነው፡፡በአገሪቱ የሚንቀሳቀሱ የተለያዩ የፖለቲካ ፓርቲዎች ትብብር ዕውን ለማድረግ የተለያዩ ጥረቶች ሲደረጉ በርካታ አሠርት ዓመታት ማለፋቸውን የገለጹት ሁለቱ ፓርቲዎች፣ እስካሁን ድረስ ግን አመርቂ ውጤት ማስመዝገብ እንዳልተቻለ በመጥቀስ፣ አሁን የመሠረቱት ቅንጅት ግን ከዚህ ቀደም ከነበሩ ክፍተቶች ትምህርት በመውሰድ ጠንካራ ሆኖ ለመውጣት ያለመ መሆኑን በፊርማው ሥነ ሥርዓት ወቅት አስታውቀዋል፡፡ በዚህ ክፍተት ምርጫ 2012 ዓ.ም. የሚደረግ ከሆነ በሕወሓት መሐንዲስነት በአገራችን ለሦስት አሠርት ዓመታት ሠፍኖ የሚገኘው ፓርቲ የበላይነት ቀጣይ ዕድሜ የሚያገኝ ይሆናል በማለት ፓርቲዎቹ ገልጸው፣ በዚህም መሠረት ይህን የአንድ የፖለቲካ ድርጅት የበላይነት በሰላማዊ መንገድ ለማስወገድ የተከፈለው አገራዊ ዋጋ ግምት ውስጥ በማስገባት፣ በቀጣይነት እውነተኛ የሆነ የመድበለ ፓርቲ ሥርዓት መገንባቱ ለአገሪቱ ሰላም፣ አንድነትና ዕድገት የማዕዘን ድንጋይ መሆኑን በመገንዘብ፣ እንዲሁም በቀጣዩ ምርጫ ለገዥው ፓርቲ አገር አቀፍ አማራጭ የሚሆን የፓርቲዎች ስብስብ ለመፍጠር የመጀመርያውን ዕርምጃ መውሰድ አስፈላጊ ሆኖ በመገኘቱ፣ ይህን ቅንጅት ለመፍጠር ምክንያት እንደሆናቸው አስረድተዋል፡፡ በዚህም መሠረት አዲስ ቅንጅት መፍጠራቸውን ይፋ ያደረጉት ሁለቱ ፓርቲዎች ሌሎች ፓርቲዎችም ቅንጅቱን እንዲቀላቀሉ ጥሪ ያደረጉ ሲሆን፣ በቅርቡም የሚቀላቀላቸው ፓርቲ ሊኖር እንደሚችልም ጠቁመዋል፡፡ ሆኖም እስካሁን ድረስ ከነበሩት ቅንጅት፣ ኅብረት፣ ጥምረት ወይም ትብብር የተለየ ምን ነገር አላችሁ በማለት ከሪፖርተር ለቀረበ ጥያቄ፣ ‹‹ከዚህ በፊት ከነበሩት ውህደቶች የሚለየው ይህ ቅንጅት የማይፈርስ፣ የማይከሽፍ፣ እንዲሁም በሒደት ችግር የማይገጥመው ቅንጅት ይሆናል የሚል ተስፋ ይዘን በመነሳታችን ነው፤›› ሲሉ አቶ እስክንድር ምላሽ ሰጥቷል፡፡ ‹‹የተስፋችን መነሻ የሚሆነው ደግሞ እኔ በጋዜጠኛነት፣ መኢአድ ደግሞ በዋና ተዋናይነት በምርጫ 97 በነበረው ቅንጅት ውስጥ የተፈጠረው ችግር፣ ሒደትና ውጤት ምን እንደነበር፣ እንዲሁም በቅንጅት ብቻ ሳይሆን በአገር ላይ ምን አንድምታ እንዳስከተለ እናውቃለን፡፡ ስለዚህ ከዚያ የተማርንና ተሞክሮ የወሰድን ነን፡፡ ስለሆነም ያንን ሊደገም የማይቻልበትና የታዩንን ቀዳዳዎች የደፈነ ቅንጅት ነው፤›› ሲል አብራርቷል፡፡ ‹‹ይህ ቅንጅት ከዚህ በፊት እንደነበሩት ቅንጅቶች መጨረሻው ሕዝቡን የሚያሳዝን የመሆን ዕድሉ መቶ በመቶ የለም ባልልም፣ በጣም አነስተኛ ነው፡፡ የምርጫ 97ን የቅንጅት ስህተት አንደግምም፡፡ እነዚያን ስህተቶች መድገም ማለት በአገርና በሕዝብ ህልውና ላይ መጫወት ማለት ነው፤›› በማለት የተስፋቸውን መነሻ አስረድተዋል፡፡በተመሳሳይ አቶ ማሙሸት በጋራ የመሥራት ፋይዳን ያብራሩ ሲሆን፣ ‹‹ተበታትነን የምናደርገው ነገር ብዙም አጥጋቢ ይሆናል ብለን ስለማናስብ በጋራ ሆነን አቅማችንን፣ ዕውቀታችንን፣ ጉልበታችንን፣ እንዲሁም የሰው ኃይላችንን አንድ ላይ አጣምረን ጥሩና ጠንካራ የሆነ ተፎካካሪ መፍጠር አለብን ብለን እናምናለን፤›› ሲሉ አስረድተዋል፡፡    ሁለቱ  ፓርቲዎች የመሠረቱት ቅንጅት ከቆመላቸው ዓላማዎች መካከል፣  ‹‹ለኢትዮጵያ አገራዊና ለሕዝብ አንድነት በሰላማዊና በሕጋዊ መንገድ መታገል፣ በኢትዮጵያ ውስጥ ለዴሞክራሲና ለሕግ የበላይነት በሰላማዊና በሕጋዊ መንገድ መታገል፣ እንዲሁም ለአዲስ ሕገ መንግሥት በሰላማዊና በሕጋዊ መንገድ መታገል፤›› የሚሉት የሚጠቀሱ ናቸው፡፡ ይህንንም ዕውን ለማድረግ ሁለቱ ፓርቲዎች በምርጫ ጊዜ በጋራ ስያሜና በጋራ ምልክት እንደሚወዳደሩ፣ እነዚህን ዓላማዎች ዕውን ለማድረግ የፖሊሲ አማራጭ የሚያቀርብ የጋራ ማኒፌስቶ እንደሚያዘጋጁም አስታውቀዋል፡፡መኢአድ በሽግግሩ መንግሥት ወቅት የመላው አማራ ሕዝብ ድርጅት (መአሕድ) በታዋቂው የሕክምና ባለሙያ አስራት ወልደየስ (ፕሮፌሰር) አማካይነት የተመሠረተ ሲሆን፣ በ1995 ዓ.ም. ደግሞ መኢአድ በሚል መጠሪያ ወደ ኅብረ ብሔራዊ ድርጅትነት መሸጋገሩ የሚታወስ ነው፡፡ ከዚህ በተጨማሪም በአወዛጋቢውና በታሪካዊው ምርጫ 97 ወቅት ቅንጅት ለአንድነትና ለዴሞክራሲ ፓርቲ (ቅንጅት) ከመሠረቱት አራት ፓርቲዎች አንዱ እንደነበርም እንዲሁ ይታወሳል፡፡ ባልደራስ ደግሞ በመጀመርያ የአዲስ አበባን ባለቤትነት ጉዳይ በማንሳት የተቋቋመ ስብስብ የነበረ ሲሆን፣ በሒደት ወደ ፓርቲነት በማደግ ‹‹ባልደራስ ለእውነተኛ ዴሞክራሲ›› (ባልደራስ) በሚል ስያሜ የኢትዮጵያ ፖለቲካን በቅርቡ ከተቀላቀሉ ፓርቲዎች አንዱ ነው፡፡ 